text: Politiet: Husk at julelåse virksomheden
  21 december 2014 kl. 07.30
  Syd- og Sønderjyllands politi opfordrer til, at virksomheder og institutioner giver indbrudssikringen et ekstra tjek inden juleferien.
  I jule- og nytårsdagene står mange arbejdspladser uden opsyn i en længere periode. Det ved tyveknægtene. Tjek derfor indbrudssikringen, lyder det fra politiet.
  - Det handler ikke blot om at huske at sætte tyverialarmen til. Indbrudsalarmen kan måske afskrække enkelte indbrudstyve, men den holder ikke de professionelle indbrudstyve ude. En alarm kan blot fortælle, at det, vi frygtede, nu er sket. Inden vagtmanden dukker op, kan både tyv og værdifulde ting være væk, siger Christian Østergård fra Syd- og Sønderjyllands Politis Kriminalpræventive Sekretariat.
  - Derfor anbefaler vi, at virksomheder også sætter fokus på basal sikring og tænker sig godt om. Se på din virksomhed med en indbrudstyvs øjne. Tyvens fjender er støj, synlighed og tid. Sørg for at gøre tyvens arbejde så besværligt som muligt med bl.a. gode låse og effektive vinduessikringer. Frist ikke svage sjæle, siger man. Derfor skal man undgå at lade bærbare pc?er og andre let omsættelige varer stå frit fremme lige inden for vinduet. Der sker smuttere op til jul, så tjek lige alt en ekstra gang, inden virksomheden lukker helt ned før helligdagene, siger Christian Østergård.
  Politiet har sammen med flere udgivet en Sikringsmanual, som du kan se via linket nedenunder.
  Sikringsmanual
  